《黄河行》
元代·贡泰父

黄河水，水阔无边深无底，其来不知几千里。
或云昆仑之山出西纪，元气融结自兹始。
地维崩兮天柱折，于是横奔逆激日夜流不已。
九功歌成四载止，黄熊化作苍龙尾。
双谼凿断海门开，两鄂崭崭尚中峙。
盘涡荡激，回湍冲射，悬崖飞沙，断岸决石，瞬息而争靡。
洪涛巨浪相豗，怒声不住从天来。
初如两军战方合，飞炮忽下坚壁摧。
又如丰隆起行雨，鞭笞铁骑驱奔雷。
半空澎湃落银屋，势连渤澥吞淮渎。
天吴九首兮，魌魋独足。
潜潭雨过老蛟吟，明月夜照鲛人哭。
扁舟侧挂帆一幅，满耳萧萧鸟飞速。
徐邳千里半日程，转盼青山小如粟。
吁嗟雄哉！其水一石，其泥数斗。
滔滔汩汩兮，同宇宙之悠久。
泛中流以击楫兮，招群仙而挥手。
好风兮东来，酬河伯兮杯酒。

作者简介：贡泰父（1298～1362），元文学家。名贡师泰，字泰甫（父），宣城（今属安徽）人。官至礼部、户部尚书。元末以诗文擅名。